Taastrup, den 9. oktober 2017  
Sag 17-2017-00558 – Dok. 339133/tk\_dh

Høringssvar om ændring af sundhedsloven (behandlingstestamenter mv.)

**Indledning**

DH takker for muligheden for at komme med bemærkninger til ændringen af sundhedsloven.

Lovforslaget bygger på en bred politisk aftale indgået 6. september i år. Formålet med aftalen er at øge patienternes selvbestemmelse og udvide mulighederne for at fravælge behandling gennem en udvidelse af den nuværende ordning for livstestamenter.

Livstestamenter foreslås fremadrettet ændret til det, der i lovforslaget kaldes behandlingstestamenter.

Alle tilkendegivelser i en patients behandlingstestamente skal ifølge lovforslaget være bindende at følge for sundhedspersoner.

Som noget nyt kan man som borger i et behandlingstestamente på forhånd sige nej til behandling i en situation, hvor man ikke er uafvendeligt døende. Men hvor det at undlade behandling dels vil medføre døden på et tidspunkt, dels vil medføre alvorlige og lidelsesfulde fysiske konsekvenser af sygdommen.

Endvidere bliver det forpligtende for sundhedspersoner at respektere ønsker i behandlingstestamenter om ikke at modtage livsforlængende behandling, hvis patienten kommer i en situation, hvor denne på grund af svær invaliditet ikke kan tage vare på sig selv fysisk og psykisk. Som eksempler nævnes bl.a. permanent vegetativ tilstand, svær demens, invaliderende følger af apopleksi eller hjertestop og rygmarvslidelser som total lammelse.

Endelig foreslås, at man i et behandlingstestamente kan bestemme, at man ikke ønsker at blive behandlet med tvang efter den kommende lov om tvangsbehandling af inhabile patienter inden for det somatiske område.

**Vurdering af lovforslaget**

DH er positivt indstillet over for forslag, som udvider bestemmelsesretten for mennesker med kognitive eller psykiske handicap.

Et behandlingstestamente er en af flere metoder til at forbedre mulighederne for mennesker med kognitive eller psykiske handicap for at udøve deres ret til selvbestemmelse. Et behandlingstestamente giver mulighed for at tage stilling til behandling eller anvendelse af tvang, inden den mentale svækkelse er indtrådt eller er så fremskreden, at man ikke længere er i stand til at varetage sine interesser.

Behandlingstestamenter er målrettet personer, der (endnu) er habile. De er således ikke en løsning for personer, der er inhabile, fordi de fx er under værgemål.

DH er positiv over for forslaget om behandlingstestamenter. Men vi mener, at der også er behov for at gøre mere for at fremme selvbestemmelsesretten for mennesker med kognitive og psykiske handicap, der ikke kan oprette behandlingstestamenter. Vi ser gerne, at såkaldt støttet beslutningstagning udbredes mere i sundhedsvæsenet. Støttet beslutningstagning er metoder til at afdække og inddrage ønsker og behov hos såkaldt inhabile patienter og få styrket deres selvbestemmelse og medbestemmelse.

DH er enig i, at man i behandlingstestamentet skal kunne bestemme, at man ikke ønsker at blive behandlet med tvang efter den kommende tvangsbehandlingslov.

DH støtter, at det bliver muligt at bestemme i behandlingstestamentet, at ens fravalg af behandling kræver accept fra enten pårørende, værge eller fremtidsfuldmægtig.

Vi vil afslutningsvis pege på, at lovforslaget ikke er uden dilemmaer. Man kan med lovforslaget frygte, at man kommer til at italesætte, at livet med et alvorligt handicap ikke er værd at leve. At der fx ikke kan være livskvalitet forbundet med et liv som patient med behov for respirationshjælp eller som rygmarvsskadet.

Det bør også indgå i overvejelserne, hvordan de lægelige vurderinger kommer til at blive påvirket af lovforslaget på længere sigt. Man kan frygte, at lægerne bliver mere tilbøjelige til at skønne, at det ikke er værd at iværksætte behandling af en patient med alvorlig sygdom.

Med venlig hilsen

cid:image001.jpg@01CFE3CC.C4E6D750

Thorkild Olesen, formand